Quoniam elemosina a morte liberat et non sinit hominem ire in tenebras, idcirco ego Ildefonsus, Dei gratia rex aragonensis, comes barchinonensis et marchio Provintie, de misericordia Dei omnipotentis confidens, dono, offero atque in perpetuum concedo Deo et beate Marie cisterciensi et dompno Petro ejusdem loci abbati et sancto ac venerabili abbatum conventui, qui ibidem ad honorem Dei congregatur, .CXL. morabatinos bonos ajados et lupinos recti et grossi ponderis, de quibus .CXL. morabatinos procuretur singulis annis totus abbatum conventus, qui ibi congregati fuerint, secunda scilicet die. Quos .CXL. morabatinos dono et in perpetuum assigno jam dicto conventui in omnibus eximentis qui mihi exeunt vel de cetero exibunt in castro et villa de Seros et in terminis suis, tali scilicet modo quod de primis eximentis quod inde mihi exibunt, persolvantur singulis annis jam dicti .CXL. morabatinos in festo scilicet sancti Johannis Baptiste et tradantur abbati de Sanctis Crucibus, qui eos deferat vel mittat ad jam dictum capitulum. Si vero contingeret aliquo casu jamdicti castri fructus ita annichilari vel perire, quod nichil plus inde exeat, volo et in perpetuum mando quod nichil alicui homini alio persolvatur donec jam dicti .CXL. morabatinos jamdicto capitulo sint persoluti. Preterea hac presenti carta dono, laudo, et per me et per meos in perpetuum concedo jamdicto abbati et capitulo cisterciensi ut, si aliquando illi placuerit, possint vendere jamdictos .CXL. morabatinos, quos in eximentis meis de Seros illis assigno, cuicumque persone vel loco religioso vendere voluerint, ita tamen ut de pecunia quam inde acceperint, ematur talis honor de cujus eximentis predicta capituli procuratio honorifice fiat per unumquemque annum, et hoc fiat consilio capituli et abbatis Petri de Sanctis Crucibus, cujus consilio hoc disposui in animo meo. Si vero interim contigerit vel licuerit mihi vel meis predicto capitulo mille morabatinos offerre vel mittere de ipsis similiter ematur honor consilio capituli et abbatis de Sanctis Crucibus, de cujus eximentis fiat singulis annis honorifice predicta capituli procuratio et ex inde revertatur honor de Seros libere et absolute mihi et meis. Actum est hoc apud Ilerdam .III. kalendas novembris, anno Domini millesimo .C.L.XXX.I. Signum † Ildefonsis regis aragonensis, comitis barchinonensis et marchionis Provintie, Berengarius terrachonensis archiepiscopus, Petrus cesaraugustanus episcopus SS., Petrus ausonensis episcopus SS., Sig†num Stephani oscensis episcopus, Sig†num Pontii de Guardia, Sig†num Geraldi de Iorba, Sig†num Arnaldi de Herill, Sig†num Pontii de Cervaria. Ego Bernardus de Calidis scriba domini regis scripsi hanc cartam mandato ipsius et feci hoc sig†num.